Document ID: 32010D0603

Title and Content:
ΑΠΌΦΑΣΗ 2010/603/ΚΕΠΠΑ ΤΟΥ ΣΥΜΒΟΥΛΊΟΥ της 7ης Οκτωβρίου 2010 για περαιτέρω μέτρα προς υποστήριξη της αποτελεσματικής εφαρμογής της εντολής του Διεθνούς Ποινικού Δικαστηρίου για την Πρώην Γιουγκοσλαβία (ICTY) ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ, Έχοντας υπόψη τη συνθήκη για την ίδρυση της Ευρωπαϊκής Ένωσης, και ιδίως το άρθρο 29, Εκτιμώντας τα ακόλουθα: (1) Στις 11 Οκτωβρίου 2004 το Συμβούλιο υιοθέτησε την κοινή θέση 2004/694/ΚΕΠΠΑ (1) προκειμένου να δεσμευθούν όλα τα κεφάλαια και οι οικονομικοί πόροι που ανήκουν σε όλα τα πρόσωπα κατά των οποίων έχουν απαγγελθεί κατηγορίες από το ICTY για εγκλήματα πολέμου και τα οποία δεν κρατούνται από το ICTY. Η κοινή θέση 2004/694/ΚΕΠΠΑ (2) παρατάθηκε μέχρι τις 10 Οκτωβρίου 2010. (2) Τα περιοριστικά μέτρα θα παραταθούν για ένα ακόμα έτος έως τις 10 Οκτωβρίου 2011. (3) Τα κοινοτικά μέτρα εφαρμογής περιέχονται στον κανονισμό (ΕΚ) αριθ. 1763/2004 του Συμβουλίου, της 11ης Οκτωβρίου 2004, για την επιβολή ορισμένων περιοριστικών μέτρων προς υποστήριξη της αποτελεσματικής εφαρμογής της εντολής του Διεθνούς Ποινικού Δικαστηρίου για την πρώην Γιουγκοσλαβία (ΙCTY) (3), ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 1. Δεσμεύονται όλα τα κεφάλαια και οι οικονομικοί πόροι που ανήκουν σε φυσικά πρόσωπα τα οποία κατονομάζονται στο παράρτημα και κατά των οποίων έχουν απαγγελθεί κατηγορίες από το ICTY. 2. Τα κεφάλαια ή οι οικονομικοί πόροι δεν μπορούν να διατεθούν αμέσως ή εμμέσως ή προς όφελος των φυσικών προσώπων που κατονομάζονται στο παράρτημα. 3. Δυνατόν να εξαιρεθούν τα κεφάλαια ή οι οικονομικοί πόροι οι οποίοι: α) είναι αναγκαίοι για βασικές δαπάνες, όπως οι πληρωμές για τρόφιμα, για ενοίκια ή για υποθήκες, για φάρμακα και για ιατροφαρμακευτική περίθαλψη, για φόρους, για την πληρωμή ασφαλίστρων και για τα τέλη δημοσίων κοινωφελών επιχειρήσεων· β) προορίζονται αποκλειστικά για την πληρωμή εύλογων αμοιβών ή για την κάλυψη δαπανών που έχουν σχέση με την παροχή νομικών υπηρεσιών· γ) προορίζονται αποκλειστικά για την πληρωμή τελών φύλαξης δεσμευμένων κεφαλαίων ή οικονομικών πόρων· δ) είναι αναγκαίοι για έκτακτες δαπάνες. 4. Η παράγραφος 2 δεν εφαρμόζεται στην πίστωση των δεσμευμένων λογαριασμών: α) με τόκους ή άλλα κέρδη σχετικά με αυτούς του λογαριασμούς ή β) με ποσά που οφείλονται βάσει συμβάσεων, συμφωνιών ή υποχρεώσεων που είχαν συναφθεί ή προέκυψαν πριν από την ημερομηνία κατά την οποία οι λογαριασμοί αυτοί απετέλεσαν αντικείμενο των περιοριστικών μέτρων, εφόσον οι εν λόγω τόκοι, τα κέρδη και οι πληρωμές ποσών εξακολουθούν να εμπίπτουν στις διατάξεις της παραγράφου 1. Άρθρο 2 1. Το Συμβούλιο, προτάσει κράτους μέλους ή του Υπάτου εκπροσώπου της Ένωσης για την εξωτερική πολιτική και την πολιτική ασφαλείας, εγκρίνει τροποποιήσεις στον κατάλογο που περιέχεται στο Παράρτημα όπως απαιτείται. 2. Το Συμβούλιο κοινοποιεί την απόφασή του μαζί με τους λόγους συμπερίληψης στον κατάλογο στο ενδιαφερόμενο πρόσωπο, είτε απ’ ευθείας, εάν είναι γνωστή η διεύθυνση, ή δημοσιεύοντας ανακοίνωση με την οποία παρέχεται στο πρόσωπο η δυνατότητα να υποβάλει παρατηρήσεις. 3. Οσάκις υποβάλλονται παρατηρήσεις ή οσάκις κατατίθενται νέα και ουσιαστικά αποδεικτικά στοιχεία, το Συμβούλιο επανεξετάζει την απόφασή του και ενημερώνει σχετικά το ενδιαφερόμενο πρόσωπο. Άρθρο 3 Για να μεγιστοποιηθούν οι επιπτώσεις των προαναφερόμενων μέτρων, η Ένωση προτρέπει τα τρίτα κράτη να θεσπίσουν περιοριστικά μέτρα παρόμοια με αυτά που περιέχονται στην παρούσα κοινή θέση. Άρθρο 4 Η κοινή θέση του Συμβουλίου 2004/694/ΚΕΠΠΑ καταργείται. Αναφορές σε αυτή εκλαμβάνονται ως αναφορές στην παρούσα απόφαση. Άρθρο 5 1. Η παρούσα απόφαση αρχίζει να ισχύει την ημέρα της έκδοσής της. 2. Η παρούσα απόφαση εφαρμόζεται ως τις 10 Οκτωβρίου 2011. Τελεί δε υπό διαρκή επανεξέταση. Ανανεώνεται ή τροποποιείται αναλόγως, εφόσον το Συμβούλιο κρίνει ότι οι στόχοι της δεν έχουν επιτευχθεί. Λουξεμβούργο, 7 Οκτωβρίου 2010.

Classification Labels:
2109
2106
151
12
139

Label Descriptions:
{"2109": "Οργανισμός Ηνωμένων Εθνών (Ο.Η.Ε.)", "2106": "Διεθείς οργανισμοί", "151": "ΔΙΕΘΝΕΙΣ ΣΧΕΣΕΙΣ", "12": "Κοινωνική πολιτική", "139": "ΚΟΙΝΩΝΙΚΑ ΘΕΜΑΤΑ"}

EuroVoc IDs (Original): 523
584
5437
3474
2179
2517

EuroVoc IDs (Expanded): 523
584
5437
3474
2179
2517

Dataset Source: meu

Split: dev